Leik Fylkis og HK sem átti að fara fram í úrvalsdeild karla í fótbolta á sunnudag hefur verið frestað. Stór hluti Fylkismanna er kominn í sóttkví.
Einn leikmaður Fylkis greindist með COVID-19 í gær og í kjölfarið þurftu 15 úr leikmannahóp og starfsliði Fylkis að fara í sóttkví. Jafnvel þó hluti hópsins sé fullbólusettur. Þar sem hópurinn verður í sóttkví til þriðjudags hefur KSÍ frestað leik Fylkis sem fyrirhugaður var við HK á sunnudag. Vefsíðan 433.is greindi frá því í gærkvöld að sá smitaði hefði verið í byrjunarliði Fylkis á móti Val í síðustu umferð Íslandsmótsins. Það hafi þó ekki í för með sér að Valsmenn þurfi að fara í sóttkví.
Áttundu umferð úrvalsdeildar kvenna í fótbolta lauk í gærkvöld með óvæntum úrslitum. Stjarnan vann 2-1 útisigur á Íslandsmeisturum Breiðabliks og nýliðar Tindastóls gerðu markalaust jafntefli við sterkt lið Selfoss. Að loknum átta umferðum eru Valskonur á toppnum með 17 stig. Breiðablik er í 2. sæti með 15 stig, þá kemur Selfoss með 14 stig í 3. sæti, Stjarnan hefur 13 stig í 4. sæti og Þróttur er í fimmta sæti með 12 stig.
Chris Paul átti stórleik þegar Phoenix Suns tryggði sér sæti í úrslitaeinvígi NBA deildarinnar í körfubolta með öruggum sigri í sjötta leik liðsins gegn Los Angeles Clippers. Hann skoraði 41 stig, og hitti úr sjö af átta þriggja stiga skotum sínum. Leikurinn fór 130-103 fyrir Phoenix, sem vann einvígið gegn Clippers 4-2. Þetta er aðeins í þriðja sinn sem Phoenix leikur um meistaratitilinn. Phoenix bíður nú niðurstöðu einvígis Milwaukee Bucks og Atlanta Hawks í úrslitum austurdeildarinnar. Staðan í einvígi þeirra er 2-2.
Einn besti fótboltamaður sögunnar, Argentínumaðurinn Lionel Messi rann út á samningi hjá Barcelona í gærkvöld. Messi hefur leikið allan sinn meistaraflokksferil með Barcelona eða frá 2004. Messi hefur ekki endursamið við Börsunga, en reyndar ekki skrifað undir hjá neinu öðru félagi heldur. Hann er þessa dagana við keppni í Suður-Ameríkukeppninni í fótbolta, Copa America með argentínska landsliðinu. Það gætu því liðið nokkrir dagar þar til í ljós kemur hvort Messi verði áfram hjá Barcelona eða hvort hann ákveði að róa á önnur mið.
Leik Fylkis og HK sem átti að fara fram í úrvalsdeild karla í fótbolta á sunnudag hefur verið frestað. Stór hluti Fylkismanna er kominn í sóttkví.